**Okirat száma: /2016.**

**M e g á l l a p o d á s**

**Intézményfenntartó Társulás létrehozásáról**

A megállapodás 2.) pontjában megjelölt önkormányzati képviselő-testületek a Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 87. §-94.§-ban foglalt rendelkezés szerint az Mötv. 13. § (1) bekezdés 6. pontjában meghatározott kötelező feladat megvalósítására a Révfülöp és Térsége Napközi Otthonos Óvoda közös fenntartására, működtetésére – az óvoda jobb kihasználtsága, a szakmai munka színvonalának emelése, valamint az egy óvodásra jutó fajlagos költségek csökkentése érdekében – a határozatlan időtartamra 2005. január 1 hatállyal létrehozott társulás társulási megállapodását - a fent hivatkozott jogszabályok alapján 2013. július 1. hatállyal hagyja jóvá.

**1.** **A társulás neve, székhelye:**

A Társulás neve: Révfülöp és Térsége Óvodai Intézményfenntartó Társulása

Székhelye: 8253 Révfülöp, Villa Filip tér 8.

**2. A társulás tagjaink a neve, székhelye, képviselője:**

Neve: Révfülöp Nagyközség Önkormányzat Képviselő-testülete

Székhelye: Révfülöp Villa Filip tér 8.

Képviselője: Kondor Géza polgármester

Neve: Balatonrendes Község Önkormányzat Képviselő-testülete

Székhelye: Balatonrendes Fő u. 1.

Képviselője: Fuchs Henrik polgármester

Neve: Ábrahámhegy Község Önkormányzat Képviselő-testülete

Székhelye: Ábrahámhegy Badacsonyi u. 13.

Képviselője: Vella Zsolt polgármester

Neve: Salföld Község Önkormányzat Képviselő-testülete

Székhelye: Salföld Kossuth Lajos u. 27.

Képviselője: Fábián Gusztáv

**3. A társuláshoz tartozó települések lakosságszáma:**

 Révfülöp 1167 fő

 Ábrahámhegy 554 fő

 Balatonrendes 148 fő

 Salföld 82 fő

**4. A társulás célja és a tárulás által ellátott feladat- és hatáskörök:**

4.1 A társulás célja:

Társult önkormányzatok Képviselő-testületei abból a célból, hogy az óvodai nevelés és oktatás kötelező feladatainak ellátása, annak finanszírozása minél hatékonyabb és költségkímélőbb legyen, valamint biztosítható legyen a szakmai pedagógiai munka színvonala társulás keretében kívánnak eleget tenni kötelezettségüknek.

4.2. A közös fenntartású intézmény biztosítja a községek kötelező alapfeladatai körében az

 - óvodai nevelést, iskolai életmódra felkészítést,

 - óvodai gyermekétkeztetést,

 - munkahelyi étkeztetést.

4.3. A közös fenntartású intézmény biztosítja Révfülöp Nagyközség kötelező alapfeladati

 körében az

 - iskolai gyermekétkeztetést,

 - munkahelyi étkeztetést

- vendégétkeztetést.

4.3 A társulás feladat és hatásköre ellátása:

4.3.1. Társult önkormányzatok Képviselő-testületei a közös feladat- és hatáskör gyakorlásával a Társulási Tanácsot (továbbiakban: Tanács) bízzák meg.

Székhelye: 8253 Révfülöp, Villa Filip tér 8.

4.3.2. Társult önkormányzatok a Révfülöp és Térsége Napközi Otthonos Óvoda fenntartású konyháról biztosított gyermekétkeztetés igénybevételéről, intézményi térítési díjának megállapításáról szóló rendelet (továbbiakban: rendelet) alkotására a Révfülöp Nagyközségi Önkormányzat Képviselő-testületét (továbbiakban: kijelölt önkormányzat) jelölik ki.

4.3.3. Jogszabályváltozás esetén a kijelölt önkormányzat köteles a vonatkozó rendeletet felülvizsgálni és szükségesség esetén azt módosítani.

A rendelet módosítása, kiegészítése előtt Révfülöp és Térsége Óvodai Intézményfenntartó Társulás Társulási Tanács véleményét kikérni nem kell.

4.3.4. Kijelölt önkormányzat a rendeletet az élelmezésvezető szakmai előkészítő munkája és javaslata alapján alkotja meg és módosítja.

4.3.5. Amennyiben a társult települési önkormányzatok az intézményi térítési díjtól eltérően további kedvezményt biztosítanak az ellátottak részére, a biztosított kedvezmény összegét havonta, számla alapján, az azon szereplő határidőben a számla kibocsátó részére kifizeti.

**5. A társulás döntéshozó szerve, a döntéshozó szervének tagjait megillető szavazatarány:**

5.1. A társulás önálló jogi személyiséggel rendelkezik.

5.2. Társult önkormányzatok a Társulás döntéshozó szerveként 4 tagú Társulási Tanács-ot (továbbiakban:Tanács) hoznak létre. A Tanácsban a társulás tagjait a társult önkormányzatok polgármesterei képviselik.

5.3. A Tanács tagjai sorából elnököt választ.

5.4. A Tanács tagjait megillető szavazati arány, a Tanács működési szabályai:

5.4.1. A Tanács tagjai azonos szavazati joggal rendelkeznek, a Tanács minden tagjának egy szavazata van.

5.4.2. A Társulási Tanács működésére - összehívás, az ülés előkészítése, az előterjesztések tartalmi és formai meghatározása – a képviselő-testületre vonatkozó szabályokat kell megfelelően alkalmazni, az e megállapodásban foglalt eltérésekkel.

A Társulási Tanács üléséről jegyzőkönyvet kell készíteni, melyet 15 napon belül a Veszprém Megyei Kormányhivatal részére meg kell küldeni. A jegyzőkönyvet a Társulási Tanács Elnöke és a tárulási ülésen jelen lévő azon tag, írja alá, akinek a neve ABC sorrendben megelőzi a másikat. A megküldésről a Társulás Elnöke gondoskodik. A Tanács működéséhez szükséges ügyviteli teendőket a székhely szerinti önkormányzat Képviselő-testületének hivatala látja el.

**6. A Tanács döntéshozatalának módja, a minősített döntéshozatal esetei:**

6.1. A Tanács határozatképes, ha tagjainak több mint a fele jelen van.

A Tanács egyszerű többséggel hozott döntéseinek elfogadásához legalább annyi képviselő igen szavazata szükséges, amely meghaladja a jelen lévő képviselők szavazatainak több mint a felét.

A Tanács minősített többséggel hozott döntéseinek az elfogadásához legalább 3 tag igen szavazata szükséges és el kell érnie az általuk képviselt települések lakosságszámának a felét.

6.2. A Tanács minősített többséggel dönt:

* A költségvetéséről, módosításáról, annak végrehajtásáról szóló évközi, és éves tájékoztató elfogadásáról,
* az általa fenntartott intézmény alapító okiratáról és annak módosításáról,

 - dönt az általa fenntartott intézmény, vezetői kinevezéséről,

 - a társulásból való kizárásról.

6.3. A Tanács egyszerű többséggel dönt:

 - minden társulási tanács elé kerülő egyéb kérdésben.

6.4. A Tanács véleményezi:

 - a társulás által fenntartott intézmény Szervezeti és Működési Szabályzatát, nevelési programját, házirendjét és ezek módosítását,

 - véleményezi a társulási megállapodás módosításait,

 mely véleményeket egyszerű többséggel fogadja el.

**7. A közösen fenntartott intézmény megnevezése, székhelye, jogállása:**

7.1. A társulás által vállalt feladatok ellátására intézményt működtet az alapító okiratban foglaltaknak megfelelően.

7.2. A közösen fenntartott intézmény megnevezése: Révfülöp és Térsége Napközi Otthonos Óvoda (továbbiakban: Óvoda)

Székhelye: 8253 Révfülöp, Óvoda köz 20.

Telephely: Konyha és ebédlő, 8253 Révfülöp, Iskola u. 5.

OM azonosító: 036940

7.3. Az intézmény önálló jogi személy, önállóan működő költségvetési szerv, képviseli az óvoda vezetője.

A Révfülöp és Térsége Napközi Otthonos Óvoda elemi költségvetéssel rendelkezik. Gazdálkodását a székhely szerinti önkormányzat Képviselő-testületének hivatala - mint önállóan működő és gazdálkodó költségvetési szerv - látja el, külön megállapodás alapján.

**8. A társulás és intézménye fenntartásával, működtetésével kapcsolatos finanszírozás, költségvetés:**

8.1. A Társulás működésének, az intézmény közös fenntartásának fedezeteként szolgál a mindenkori költségvetési törvényben meghatározott normatív állami hozzájárulás és az egyéb kiegészítő közoktatási hozzájárulás.

8.1.1.A társult önkormányzatok az „óvodai nevelés, iskolai életmódra felkészítés” feladat vonatkozásában a Társulás és az intézmény működéséhez szükséges további költségek fedezetét a gyermeklétszám arányában saját költségvetési rendeleteikben biztosítják, melyet havi bontásban utalnak a Társulás számlájára. A hozzájárulás mértéke az éves költségvetés készítésekor kerül meghatározásra, melyet a Társulási Tanács minősített többséggel hozott döntésével fogad el. Amennyiben a szükséges pénzügyi hozzájárulás a megadott időpontig teljesítésre nem kerül a Társulás jogosult az azonnali beszedési megbízás alkalmazására, melyhez a társult önkormányzat képviselő-testülete jelen megállapodás elfogadásával hozzájárulását adja.

8.1.2. A konyha működésével kapcsolatos étkeztetési feladatok vonatkozásában az állami támogatással nem fedezett költségeket – a 4.3.5. pontban meghatározottak kivételével- Révfülöp Nagyközség Önkormányzat biztosítja.

8.2. Költségvetés

A Tanács elfogadja a Társulás és az Óvoda költségvetését, annak végrehajtásáról szóló éves tájékoztatóját – a zárszámadását. Az Óvoda költségvetése és –zárszámadása- mint elemi költségvetés beépül a Társulás költségvetésébe azzal, hogy a társult községi Képviselő-testületek saját költségvetési rendeleteikben szükségesség esetén az általuk biztosítandó előirányzatot szerepeltetik.

**9. A Társulás tagjai által vállalt pénzügyi hozzájárulás nem teljesítése esetén irányadó eljárás:**

A társult önkormányzatok az Mötv. 93.§ 9. pontja alapján a jelen megállapodásban foglalt finanszírozás határidőben történő teljesítésének elmaradása esetére jelen megállapodás elfogadásával hozzájárulást adnak a Társulási Tanács Elnökének, hogy a határidő lejártát követő 15 nap elteltével – a nem teljesített fizetési kötelezettség mértékéig, azonnali beszedési megbízás útján történő beszedés iránt intézkedjen.

**10. A társulás vagyona, a vagyonátadás feltételei, a tulajdonosi jogok és kötelezettségek gyakorlásának rendje:**

10.1. A Révfülöp és Térsége Napközi Otthonos Óvoda és konyha, ebédlő épülete, leltár szerinti felszerelései és ingóságai Révfülöp Nagyközség Önkormányzat tulajdonában állnak.

10.2. A társulás működése során, a közös fenntartással összefüggésben a Társulás költségvetése terhére keletkezett vagyon a társulás tulajdonát képezi, mely megszűnés esetén a társult települési önkormányzatokat a közös fenntartású intézmény fenntartásához való hozzájárulás arányában illeti meg. A társulás megszűnése esetén egyebekben a Ptk. közös tulajdon megszűntetésére vonatkozó szabályai szerint járnak el az önkormányzatok.

10.3. Amennyiben valamely vagyontárgy beszerzéséhez beruházás megvalósításához nem minden társulási tag járul hozzá, vagy valamennyi tag hozzájárul, de nem a 8.1. pontban meghatározott arányban, úgy megszűnés esetén e vagyonnövekmény a hozzájárulást biztosító tagot/tagokat a biztosított hozzájárulás arányában illeti meg.

10.4. A közösen ellátott feladathoz szükséges vagyon ingyenes használatát, annak tulajdonosa biztosítja.

**11. Intézmény közös alapítása esetén az alapítói jogok gyakorlására vonatkozó részletes rendelkezések:**

Az alapítói jogokat az Óvoda vonatkozásában – mint a társulás által irányított költségvetési szerv esetén - a Társulás gyakorolja, melynek döntéshozó szerve a Társulási Tanács.

Az alapítói joggyakorló szerv és az irányítói joggyakorló szerv megegyezik, mindkettő joggal a Társulás rendelkezik, melynek döntéshozó szerve a Társulási Tanács.

A költségvetési szerv irányítása az államháztartásról szóló 2011. évi CXCV. törvény 9.§ (1) bekezdés alapján biztosított hatáskörök gyakorlásának jogát jelenti.

**12. A Társulás általános rendjétől eltérő feladatellátás módja.**

12.1.A Társulás alapfeladatai körében a konyha működtetésével a gyermekétkeztetés (iskolai , óvodai), munkahelyi étkeztetés, vendég étkeztetés (máshova nem sorolt gazdasági ügyek) feladatokat a Társulás intézménye útján látja el.

12.2. A feladatellátás

* a gyermekétkeztetés, óvodai gyermekétkeztetés, munkahelyi étkeztetés tekintetében Révfülöp, Ábrahámhegy, Balatonrendes, Salföld települések vonatkozásában,
* a gyermekétkeztetés, iskolai gyermekétkeztetés, munkahelyi étkeztetés, vendég étkeztetés (máshová nem sorolt gazdasági ügyek) Révfülöp település vonatkozásában

kerül ellátásra.

12.3. A gyermekétkeztetés ellátásához a normatíva igénylésére Révfülöp Nagyközség Önkormányzata, annak felhasználására a Társulás intézménye jogosult.

A gyermekétkeztetési (óvodai gyermekétkeztetési) szolgáltatást minden tag igénybe veszi, Ábrahámhegy, Balatonrendes, Salföld községek finanszírozási hozzájárulás nélkül.

**13. A Társulás szolgáltatásai igénybevételének a társulás által meghatározott feltételei:**

13.1 A Társulás intézménye útján az óvodai nevelési feladatokat látja el a társult települések, az óvodai körzethatáron (Révfülöp, Ábrahámhegy, Balatonrendes, Salföld) belüli települések vonatkozásában. Az Óvoda jobb kihasználtsága érdekében lehetőség van az esetleges szabad kapacitás kihasználására és a körzethatáron kívüli gyermekek felvételére. Ez kizárólag akkor lehetséges, amennyiben körzethatáron belüli igény nem merül fel az óvodai felvételre.

13.2.A Társulás intézménye útján üzemeltetett konyháról látja el a gyermekétkeztetés, munkahelyi étkeztetés, vendég étkeztetés/máshova nem sorolt gazdasági ügyek feladatot. Az e feladatokkal kapcsolatos kormányzati funkción az elszámolás során minden kiadás és bevétel Révfülöp Nagyközség Önkormányzatát terheli és illeti meg.

**14. A Társulás működéséről szóló beszámolási kötelezettség:**

14.1. A Társulás bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a Társulás székhelye szerinti önkormányzat képviselő-testületének hivatala gondoskodik.

A hivatal a Társulási Tanács előtt féléves, háromnegyed éves és éves beszámolási kötelezettséget teljesít.

14.2. A társulásban résztvevő önkormányzatok polgármestere a saját képviselőtestületének évenként, a költségvetési éves beszámoló keretében ad számot a társulás tevékenységéről, a pénzügyi helyzetről, a társulási cél megvalósulásáról.

14.3. Az Óvoda vezetője munkájáról évente egy alkalommal beszámol a Társulási Tanácsnak.

#### 15. A Társulás működésének ellenőrzési rendje:

A társult önkormányzatok Képviselő-testületei a társulás és annak intézménye működés ellenőrzését célszerűségi és gazdaságossági szempontból a Társulás keretein belül - a belső ellenőr igénybevételével látják el.

Az ellenőrzés további jogkörei:

* a FEUVE rendszeren belül, mely az Óvoda vezetőjének feladata
* amennyiben a fentieken túl a képviselő-testületek/polgármesterek /a Társulási Tanács valamely egyéb ellenőrzést kíván lefolytatni, akkor az erről szóló döntésben az adott ellenőrzés tárgyának a megjelölésén túl meg kell határozni, hogy az ellenőrzést kinek/kiknek kell végrehajtani.

**16. A Társulási megállapodás módosításának feltételei, a társuláshoz való csatlakozás:**

16.1. A Társulásban részt vevő Képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszűntetéséhez.

16.2. A társuláshoz csatlakozni akkor lehet, ha a társulni kívánó önkormányzat elfogadja a társulás céljait, hatékonyan közreműködik a köznevelési kötelező feladatok költségkímélő megvalósításában, vállalja a költségek, többletköltségek viselését, továbbá a jelen megállapodásban foglaltakat magukra nézve kötelezőnek ismerik el.

16.3. A társuláshoz csatlakozni a nemzeti köznevelésről szóló 2011. évi CXC. törvény 84.§ (3) bekezdésére tekintettel a nevelési év július, augusztus hónapjaiban lehet, az erről szóló döntést az Mötv. 89.§(2) értelmében hat hónappal korábban meg kell hozni.

16.4. A csatlakozáshoz való hozzájárulás kérdésében a társult önkormányzatok minősített többséggel döntenek, melyet együttes ülés keretében is megtehetnek.

**17. A Társulásból történő kiválás és kizárás:**

17.1. Társulásból kiválni július 1- augusztus 31.-i hatállyal lehet, melyet tartalmazó minősített többségű képviselő-testületi döntést hat hónappal korábban kell meghozni és erről a Társulás Tanácsot értesíteni kell.

17.2. Társulási Tanács fontos okból kizárhatja azt a tagot, mely tag a jelen megállapodásban foglalt kötelezettségének nem tesz eleget.

17.3. Tagot kizárni a Társulási Tanács minősített többségű döntésével lehet július 1- augusztus 31.-i hatállyal, mely döntést hat hónappal korábban a Társulási Tanácsnak meg kell hozni és a tagot erről írásban értesíteni kell.

**18. A társulás megszűnése, a megszűnés, társulásból kiválás, kizárás esetén a tagok egymással való elszámolásának kötelezettsége, módja:**

18.1. A társulás megszűnik:

 - ha a megállapodásban meghatározott időtartam eltelt, vagy törvényben szabályozott megszűnési feltétel megvalósul;

 - ha a társulás tagjainak mindegyike minősített többséggel azt elhatározta;

 - a törvény erejénél fogva;

 - a bíróság jogerős döntése alapján.

18.2. A társulás megszűnése, kiválás, kizárás esetén a társulás vagyonát a társulás azon tagjának kell visszaadni, amelyik azt a társulás rendelkezésére bocsátotta. Egyebekben a közös tulajdonra vonatkozó rendelkezéseket kell alkalmazni.

18.3. A társulásból történő kiválás esetén a vagyontárgy társulási tag részére történő kiadását legfeljebb öt évre el lehet halasztani, ha annak természetben történő kiadása veszélyeztetné a társulás további működését. Ebben az esetben a kivált tagot – a társulással kötött szerződés alapján – használati díj illeti meg.

**19. A társulás működése során felmerült vitás kérdések rendezése:**

Társult önkormányzatok Képviselő-testületei egybehangzóan kijelentik, hogy a megállapodásból eredő, továbbá a társulás és intézményei fenntartása során keletkezett vitás kérdéseiket tárgyalásos úton, egyeztetéssel kívánják rendezni, és a közigazgatási és munkaügyi bíróságon keresetindítási lehetőséggel kizárólag annak eredménytelensége esetén élnek.

**ZÁRADÉK**

Révfülöp és Térsége Óvodai Intézményfenntartó Társulás Társulási Megállapodása a képviselő- testületek jóváhagyásával - eltérő döntés hiányában- törzskönyvi nyilvántartásba történő bejegyzés napjával válik hatályossá.

A 2005. május15-én kelt Társulási Megállapodás módosításait,

Révfülöp Nagyközség Önkormányzat Képviselő-testülete a 47/2011.(V.23.) számú határozatával, a 33/2012.(IV.23.) sz. határozatával, a 67/2013.(V.29.) számú határozatával, a 50/2014.(III.31.) sz. határozatával, a …./2016.(…) sz határozatával,

Ábrahámhegy Önkormányzat Képviselő-testülete a 107/2011. (VII.20.) számú határozatával, a 85/2012.(V.8.) sz. határozatával, a 90/2013.(V.29.) számú határozatával, a 60./2014.(V.06.) sz. határozatával, a …./2016.(…) sz határozatával,

Balatonrendes Önkormányzat Képviselő-testülete a 77/2011.(VII.22.) számú határozatával, a 45/2012.(IV.26.) sz. határozatával, a 49/2013.(V.29.)számú határozatával, a 43/2014.(IV.29.) sz. határozatával, ../2016.(..) sz. határozatával, a …./2016.(…) sz határozatával,

Salföld Község Önkormányzat Képviselő-testülete a 64/2014.(IV.28.) sz. határozatával, ../2016.(..) sz. határozatával,

jóváhagyta.

A társulási megállapodást annak elolvasása, tartalmának megértése után a Képviselő-testületek nevében eljáró polgármesterek, mint az önkormányzati akarattal teljességgel megegyezőt, helybenhagyólag, saját kezűleg aláírták.

**Révfülöp, 2016. „ „**

**Kondor Géza Vella Zsolt Révfülöp Nagyközség Önkormányzat Ábrahámhegy Község Önkormányzat**

 **Polgármestere Polgármestere**

 **Fuchs Henrik Fábián Gusztáv**

 **Balatonrendes Község Önkormányzat Salföld Község Önkormányzat**

 **Polgármestere Polgármestere**